Hver eru helstu bókmenntaverk sem skrifuð voru á sjöunda áratugnum og hvað einkennir þau helst ? Sjöundi áratugurinn markaði um margt tímamót í íslenskri bókmenntasögu . Þá náði módernisminn fótfestu í íslenskri skáldsagnaritun . Áður hafði módernismi komið fram í ljóðagerð og smásagnagerð á Íslandi , en það var hins vegar ekki fyrr en upp úr 1965 sem stefnan varð ríkjandi meðal skáldsagnahöfunda . Erlendis var módernisminn miklu fyrr á ferðinni og blómstraði í kringum 1930 . Þennan tímamun á íslenskum módernisma og erlendum má skýra út frá því að Ísland var ennþá bændasamfélag þegar löndin í nágrenni við okkur voru löngu orðin iðnvædd , en borgarsamfélög erlendis urðu til miklu fyrr en á Íslandi . Það var ekki fyrr en eftir seinna stríð að hreyfing fór að komast á hlutina á Íslandi , Reykjavík stækkaði hratt og borgarsamfélag tók að myndast . Þetta var góður jarðvegur fyrir módernískar bókmenntir , sem meðal annars fjalla um firringu mannsins í kjölfar breytts veruleika . Módernískar bókmenntir gera miklar kröfur til lesenda sinna . Textinn er oft óreiðukenndur og lýsingar geta verið langar og ljóðrænar . Áhersla er lögð á að skapa ákveðna stemningu og að ná fram einhverjum hughrifum á kostnað hefðbundinnar söguframvindu . Sterk meðvitund um tungumálið kemur jafnframt oft fram í textanum . Módernískar bókmenntir geta verið afar pólitískar , en þegar þær komu fram á sjónarsviðið var mikið umbrotatímabil í hinum vestræna heimi . Veröldin var orðin gjörbreytt í kjölfar heimsstyrjaldarinnar síðari . Gerðar voru kröfur um jafnrétti kynja og kynþátta og og kalda stríðið var skollið á . Fólk vissi ekki í hvorn fótinn það átti að stíga og veröldin var brotakennd . Skáldsaga Guðbergs Bergssonar , Tómas Jónsson : metsölubók markar upphaf módernískrar skáldsagnagerðar á Íslandi . Hún kom út árið 1966 og þar kvað við nýjan tón sem var í sterkri andstöðu við raunsæið sem áður hafði einkennt íslenskt bókmenntalíf . Aðrir höfundar módernískra skáldsagna á þessu tímabili eru til dæmis Thor Vilhjálmsson með bók sína Fljótt , fljótt sagði fuglinn ( 1968 ) og Jakobína Sigurðardóttir með Snöruna ( 1968 ) . Smásagnasöfn Svövu Jakobsdóttur ( 1930 - 2004 ) , 12 konur ( 1965 ) og Veizla undir grjótvegg ( 1967 ) bera jafnframt sterkan módernískan blæ , en í verkum sínum fjallar Svava um stöðu konunnar í breyttum heimi . Árin liðu hins vegar og tíðarandinn breyttist . Módernisminn , sem var barn síns tíma , vék að lokum fyrir nýjum eða endurvöktum stefnum .